Cu acest prilej deosebit, am avut onoarea să ne bucurăm de prezența domnului secretar de stat, șeful Departamentului pentru Situații de Urgență, dr. Raed Arafat, a prim adjunctului inspectorului general al Inspectoratului General pentru Situații de Urgență, colonel dr. ing. Constantin Florea, a adjunctului tehnic al directorului Serviciului de Telecomunicații Speciale, domnul general maior Mădălin Mihai Virgil. De asemenea, i-am avut alături și pe prefectul județului Maramureș, domnul Rudolf Stauder, pe președintele Consiliului Județean Maramureș, Ionel Bogdan, care a oferit plachete de onoare în semn de apreciere și recunoștință pentru activitatea depusă în domeniul situațiilor de urgență, în numele Consiliului Județean Maramureș. De la ceremonie nu au lipsit nici comandanții și șefii unităților și instituțiilor aparținând Sistemului Național de Apărare, Ordine Publică și Siguranță Națională din județul nostru și din județele învecinate.
Așa cum se cuvine, a avut loc oficierea serviciului religios, dar și defilarea Detașamentului de Onoare al inspectoratului nostru, urmând activitatea de tăiere a panglicii noului sediu C.J.C.C.I.. Acesta a fost vizitat de către oficialitățile și colaboratorii prezenți la eveniment, care au fost invitați să urmărească un exercițiu demonstrativ privind activitățile întreprinse de autoritățile județene competente, în scopul gestionării unei situații de urgență produsă în urma manifestării unor fenomene hidrometeorologice periculoase.
Centrul a fost realizat prin intermediul Consiliului Județean Maramureș și a proiectului "Comand-Sincronizarea intervențiilor în situații de urgență în regiunea de graniță" și reprezintă o dovadă a angajamentului nostru comun de a proteja viața, sănătatea și bunurile cetățenilor noștri.